Bi tnedija tal-programm BOV Start Plus, se jibda jiġi offrut self b’rati vantaġġjużi lill-impriżi ġodda u żgħar. Dan kien possibli permezz ta’ ftehim bejn il-Bank of Valletta u l-Fond għall-Investiment Ewropew (EIF), li huwa l-ewwel tax-xorta tiegħu lokalment. B’hekk impriżi li jħaddmu mal-10 persuni jew inqas se jibbenefikaw minn rati vantaġġjużi. Lokalment dawn it-tip ta’ mpriżi jgħoddu mal-94% tal-impriżi lokali. Fl-isfond tal-iskema ‘BOV JEREMIE’, li minnha gawdew 592 impriża ta’ din ix-xorta, iċ-Chairman tal-BOV, John Cassar White qal li l-fondi mogħtija kellhom jiġu estiżi bi 11-il miljun ewro minħabba l-popolarità li gawdiet. Żied jgħid li għalhekk il-bank iddeċieda li jniedi din l-iskema. Is-Sur Cassar White żied jgħid li l-Bank se jkompli jfittex opportunitajiet li jistgħu jixprunaw l-ekonomija Maltija. Preżeniti għal din l-attività kien hemm ukoll il-Prim Ministru Joseph Muscat li faħħar il-Bank. Dr Muscat żied jgħid li l-Bank qed jatwa l-kunċett li l-EU isservi ta’ strument finanzjarju. Il-PM qal li huwa konxju li dawn l-impriżi jaffaċċjaw sfidi biex jiksbu finanzjamenti, u għalhekk ħeġġeġ istituzzjonijiet finanzjarji biex joffru għajnuniet simili. F’isem l-EIF tkellem Alessandro Tappi fejn li qal jistenna li dan it-tip ta’ self ma jdumx ma jitpoġġa għad-dispożizzjon biex jibda jħalli l-frott.